EESTI ADVOKATUURI JUHATUS

ISTUNGI PROTOKOLL

3. oktoober 2017. a nr 21

Tallinn

**RÕA tasu väljamõistmine EIK-i kaebuse koostamise eest**

19.09.2017 otsustas juhatus, et kõnealuses asjas on tasude ja kulude korda ebaõigesti tõlgendatud ja Euroopa Inimõiguste Kohtu asjades tuleb rakendada tasude ja kulude korra § 15. Justiitsministeeriumit teavitati määrusest 2-16-18802 ja ministeerium on esitanud määruskaebuse. Juhatus on seisukohal, et viidatud kohtumäärus ja selle aluseks olev taotlus ei ole kooskõlas kehtiva õigusega, kuid tulenevalt asjaolust, et kohtumäärus on Eesti Advokatuurile täitmiseks kohustuslik, kuulub tasu väljamaksmisele.

Tasu väljamaksmisega ei kiida juhatus heaks ebaõigesti arvestatud tasu taotlemist ja määramist ning rõhutab veelkord RÕS § 24 lg 1 viimases lauses sätestatut, mille kohaselt kohtulahend, uurimisasutuse või prokuratuuri määrus ei vabasta advokaati vastutusest riigi õigusabi tasu suuruse ja riigi õigusabi kulude hüvitamise ulatuse kindlaksmääramise taotluses valeandmete või selgelt põhjendamatute andmete esitamise eest.

**Juhatus**

**O T S U S T A S:**

**Maksta tasu välja. Olenevalt kohtu lõplikust lahendist peab advokaat arvestama võimaliku tagasimaksekohustusega.**